Es isch nit eifach ä Definition vom enä Märli zge. Dr Übergang zue andere Arte vo Churzgschichte isch fliessend. Märli verzelle vo mehr oder weniger gwöhnlige Mensche wo sich mit schwiirige Situatione müesse uusenandersetze, wo wenn au mänggisch zauberhaft, doch im grossen und ganze alldäglig si. Sage hai as Thema gschichtligi oder pseudo-gschichtligi Ereignis, zem Bischbil d Rolandsag über die karolingischi Chrieg im spanische Gränzgebiet. Legände verzelle was zwüsche dr Menschheit und öbbis höcherem, zum Bischbil em Göttlige, bassiert; im chrischtlige Europa ghöre zue de Legände di Heiligegschichte. D Mythologie behandlet die grosse Frooge vo dr Menschheit über d Schöpfig und dr Undergang vo dr Wält und über Götter und Chreft wo schterker as alles Menschlige si. D Fable si Märli wo Dier sich wie Mensche benäh. Au do si d Charakterisierige schablonehaft: dr Fuchs isch verschlage, dr Wolf bös und verfresse, dr Bär guetmüetig usw.